CELEX: 52011XG0304(01)
Language: fi
Date: 2011-03-04
Title: Neuvoston päätelmät koulutuksen asemasta Eurooppa 2020 -strategian täytäntöönpanossa

4.3.2011   
            
            
               FI
            
            
               Euroopan unionin virallinen lehti
            
            
               C 70/1
            
         Neuvoston päätelmät koulutuksen asemasta Eurooppa 2020 -strategian täytäntöönpanossa
   2011/C 70/01
   EUROOPAN UNIONIN NEUVOSTO, joka
   PAINOTTAA olevansa täysin valmis antamaan Eurooppa-neuvoston käyttöön neuvoston asiantuntemuksen koulutuspolitiikan alalla ja aktiivisesti edistämään työllisyyttä ja kasvua koskevan Eurooppa 2020 -strategian ja EU-ohjausjakson onnistunutta täytäntöönpanoa;
   PALAUTTAA MIELEEN, että strategian tavoitteena on saada aikaan älykästä, kestävää ja osallistavaa kasvua ja että sitä on tarkoitus tukea joukolla EU:n yleistavoitteita ja lippulaivahankkeita;
   JA OTTAA HUOMIOON komission vuotuisen kasvuselvityksen 2011 sekä siihen liitetyt kertomuksen Eurooppa 2020 -strategian edistymisestä, makrotaloudellisen kertomuksen, yhteistä työllisyysraporttia koskevan ehdotuksen ja Eurooppa 2020 -strategiaa koskevat yhdennetyt suuntaviivat;
   KOROSTAA SEURAAVAA:
   Koulutus on keskeisessä asemassa Eurooppa 2020 -strategian tavoitteiden eli älykkään, kestävän ja osallistavan kasvun saavuttamisen kannalta, sillä koulutus antaa kansalaisille taidot ja osaamista, joita EU:n talous ja eurooppalainen yhteiskunta tarvitsevat pysyäkseen kilpailukykyisinä ja innovoivina, mutta myös koska se auttaa edistämään sosiaalista yhteenkuuluvuutta ja osallisuutta. Koulutuksen keskeinen asema olisi sen vuoksi otettava täysin huomioon neuvoston työssä vuoden 2011 alusta noudatettavan uuden ”EU-ohjausjakson” aikana. Neuvoston olisi erityisesti ja komission tuella varmistettava, että esimerkiksi koulutusalan poliittisia toimenpiteitä ja uudistuksia, niiden myötävaikutusta EU:n tavoitteisiin sekä hyvien toimintapolitiikkojen ja käytäntöjen vaihtoa käsitellään täysipainoisesti.
   KATSOO SEURAAVAA:
   
               1.
            
            
               Eurooppalaisen koulutusyhteistyön strategiset puitteet (ET 2020) ja niiden neljä strategista tavoitetta (1) muodostavat vakaan perustan koulutusalan eurooppalaiselle yhteistyölle ja voivat näin ollen myötävaikuttaa huomattavasti Eurooppa 2020 -strategian tavoitteiden saavuttamiseen.
            
         
               2.
            
            
               Kööpenhaminan prosessissa, jonka seuraavaksi vuosikymmeneksi asetettuja strategisia tavoitteita tarkasteltiin Bruggessa joulukuussa 2010 pidetyssä ministerikokouksessa (2), painotetaan, että ammatillinen koulutus tukee ratkaisevasti Eurooppa 2020 -strategian tavoitteita tuottamalla relevanttia ja laadukasta ammattitaitoa ja osaamista.
            
         
               3.
            
            
               Kahdella Eurooppa 2020 -strategian ehdotetuista lippulaivahankkeista on erityistä merkitystä koulutuksen kannalta:
               
                           i)
                        
                        
                           Ensimmäinen niistä on Nuoret liikkeellä -hanke, jolla pyritään auttamaan nuoria hyödyntämään kaikkia koulutusmahdollisuuksiaan ja parantamaan sillä tavoin työllisyysnäkymiään. On ehdottomasti huolehdittava siitä, että yhä harvempi nuori keskeyttää koulunkäyntinsä, että kaikki nuoret hankkivat opintojen jatkamisen edellyttämät perustaidot ja että myöhemmin elämässä tarjoutuu enemmän oppimismahdollisuuksia. Korkea-asteen oppilaitoksia olisi kannustettava parantamaan kurssitarjontansa laatua ja relevanssia, jotta laajempi joukko kansalaisia saataisiin ilmoittautumaan korkeakoulutukseen, ja samalla olisi edistettävä kaikkien nuorten oppimiseen liittyvää liikkuvuutta koko koulutusjärjestelmässä sekä epävirallisen oppimisen puolella, esimerkiksi nuorisotyössä ja nuorten osallistumisen alalla. Lisäksi olisi kannustettava lisäämään työpaikalla ja yrityksissä tapahtuvaa oppimista sekä laajennettava mahdollisuuksia vapaaehtoistoimintaan, itsenäiseen ammatinharjoittamiseen ja ulkomailla työskentelyyn ja opiskeluun.
                        
                     
                           ii)
                        
                        
                           Toinen hanke on Uuden osaamisen ja työllisyyden ohjelma, jossa korostetaan osaamisen kehittämistä ja työllistyvyyden tukemista. Koulutustarpeiden määrittelyssä, koulutuksen työmarkkinarelevanssin lisäämisessä, yksittäisten henkilöiden elinikäisen oppimisen mahdollisuuksien edistämisessä ja ohjauksessa sekä koulutuksen ja työn välisten joustavien siirtymien takaamisessa on tapahduttava edistymistä. Tämä edellyttää tiiviimpää yhteistyötä ja kumppanuuksia viranomaisten, koulutuksen tarjoajien ja työnantajien välillä kansallisesti sekä alue- ja paikallistasolla. Siirtyminen kohti oppimistuloksiin perustuvia tutkintojärjestelmiä sekä arkioppimisen ja epävirallisen oppimisen piirissä hankittujen taitojen ja osaamisen laajempi validoiminen on myös erittäin tärkeää työllistettävyyden parantamisen kannalta.
                        
                     
         
               4.
            
            
               Koulutuksella on merkittävä osuus myös muissa lippulaivahankkeissa, kuten Digitaalistrategiassa ja Innovaatiounionissa. Euroopan koulutusjärjestelmien on tuotettava oikea yhdistelmä taitoja ja osaamista, varmistettava, että tieteellisen, matemaattisen ja insinöörikoulutuksen suorittaneita on riittävä määrä, annettava ihmisille perustaidot sekä halu ja valmiudet oppia sekä vaalittava laaja-alaisten taitojen kehittämistä, mukaan lukien sellaiset laaja-alaiset taidot, jotka mahdollistavat modernin digitaaliteknologian käytön, edistävät kestävää kehitystä ja aktiivista kansalaisuutta ja kannustavat luovuuteen, innovointiin ja yrittäjyyteen.
            
         
               5.
            
            
               
                  Köyhyyden torjunnan eurooppalainen foorumi -hankkeen tavoitteiden saavuttaminen edellyttää myös lisää toimia, joilla tuetaan epätyypillisiä ja muita heikommassa asemassa olevia oppijoita ja tarjotaan heille mahdollisuuksia. Useat tekijät, kuten pääsy laadukkaan lastenhoidon ja varhaiskasvatuksen piiriin sekä innovatiivisten koulutustilaisuuksien tarjoaminen muita heikommassa asemassa oleville ryhmille, ovat tärkeitä, jotta voidaan vähentää sosiaalista eriarvoisuutta ja antaa kaikille kansalaisille mahdollisuudet toteuttaa itseään täysipainoisesti.
            
         KOROSTAA SEURAAVAA:
   I.   Koulutus on avain Eurooppa 2020 -strategian tavoitteiden saavuttamiseen
   
   
               1.
            
            
               Tehokas investoiminen laadukkaaseen, nykyaikaistettuun ja uudistettuun koulutukseen on kiireellistä, koska niin sekä luodaan perusta Euroopan pitkän aikavälin vauraudelle että myös tuetaan selviytymistä kriisin vaikutuksista lyhyellä aikavälillä antamalla ihmisille enemmän ja parempia taitoja ja osaamista.
            
         
               2.
            
            
               On olennaisen tärkeää lisätä elinikäisen oppimisen mahdollisuuksia kaikille ja kaikilla koulutustasoilla, erityisesti parantamalla ammatillisen koulutuksen houkuttelevuutta ja relevanssia sekä lisäämällä aikuiskoulutuksen osallistujamääriä ja relevanssia.
            
         
               3.
            
            
               Nuorten naisten ja miesten pääsy työmarkkinoille on kriisin vakavuuden vuoksi poikkeuksellisen vaikeaa, ja heidän tilanteeseensa on kiireellisesti puututtava.
            
         
               4.
            
            
               Koulutusjärjestelmien valmiutta reagoida uusiin vaatimuksiin ja suuntauksiin on parannettava, jotta pystyttäisiin paremmin vastaamaan työmarkkinoiden osaamistarpeisiin sekä yhteiskunnallisiin ja kulttuurisiin haasteisiin globaalistuneessa maailmassa.
            
         II.   Koulutusta koskevien yleistavoitteiden saavuttaminen edellyttää toimien tehostamista
   
   
               5.
            
            
               Koulutusta koskevien EU:n kahden yleistavoitteen saavuttaminen – koulunkäyntinsä keskeyttävien osuuden vähentäminen alle 10 prosenttiin sekä 30–34-vuotiaiden korkea-asteen tai vastaavan koulutuksen suorittaneiden osuuden nostaminen vähintään 40 prosenttiin – vaikuttaa myönteisesti työllisyyteen ja kasvuun. Lisäksi koulutusalalla toteutetut toimenpiteet myötävaikuttavat muiden alojen tavoitteiden saavuttamiseen, kuten työllisyysasteen nostamiseen, tutkimus- ja kehitystoiminnan edistämiseen ja köyhyyden vähentämiseen.
            
         
               6.
            
            
               Tavoitteista ensiksi mainitun osalta koulunkäynnin keskeyttäminen on monitahoinen ilmiö, johon vaikuttavat koulutukseen liittyvät, henkilökohtaiset ja sosiaalis-taloudelliset tekijät. Ongelman ratkaiseminen vaatii ennaltaehkäiseviä ja korjaavia toimenpiteitä, kuten uuden mahdollisuuden tarjoavaa koulutusta, samoin kuin tiivistä koordinointia yleissivistävän ja ammatillisen koulutuksen sektorien kesken ja muiden niihin liittyvien politiikan alojen kanssa. Tilannetta mahdollisesti muuttavia poliittisia toimenpiteitä ovat esimerkiksi varhaiskasvatuksen parantaminen, opetussuunnitelmien ajantasaistaminen, opettajankoulutuksen kehittäminen, innovatiiviset opetusmenetelmät, henkilökohtainen tuki – erityisesti muita heikommassa asemassa oleville ryhmille, kuten maahanmuuttajille ja romaneille – sekä perheiden ja paikallisyhteisön kanssa tehtävän yhteistyön tehostaminen.
            
         
               7.
            
            
               Jälkimmäinen tavoite edellyttää niin ikään monipuolista lähestymistapaa. Ollakseen houkuttelevia ja tehokkaita korkea-asteen tai vastaavat koulutusjärjestelmät edellyttävät runsaasti tehokkaita investointeja, ajanmukaistettuja opetussuunnitelmia ja parempaa hallintoa. Innovointia olisi edistettävä sekä koko järjestelmän että oppilaitosten tasolla, ja rahoituksen käyttöä on tehostettava ja sen lähteitä monipuolistettava. Tarvitaan myös kannustimia, joilla parannetaan yhteyksiä muuhun maailmaan yritysten kanssa solmittavien kumppanuuksien ja tutkimustoiminnan avulla ja joilla avataan ovia epätyypillisille oppijoille tarjoamalla riittäviä kannustimia ja edistämällä validointia, tukijärjestelmiä ja ohjauspalveluja.
            
         PYYTÄÄ NÄIN OLLEN JÄSENVALTIOITA KOULUTUKSEEN LIITTYVIEN KYSYMYSTEN OSALTA:
   
               1.
            
            
               Vahvistamaan sellaiset kansalliset uudistusohjelmat, jotka ovat tavoitteellisia ja toimintakeskeisiä ja jotka osaltaan auttavat saavuttamaan Eurooppa 2020 -strategian tavoitteet, EU:n yleistavoitteet mukaan lukien.
            
         
               2.
            
            
               Toteuttamaan poliittisia toimia kansallisten tavoitteiden mukaisesti siten, että otetaan huomioon jäsenvaltioiden suhteelliset lähtökohdat ja kansalliset olosuhteet, sekä kansallisten päätöksentekomenettelyjensä mukaisesti.
            
         
               3.
            
            
               Tekemään horisontaalista ja tiivistä yhteistyötä muiden Eurooppa 2020 -prosessiin kansallisesti osallistuvien asiaankuuluvien alojen kanssa, erityisesti työministeriöiden mutta myös muiden alan sidosryhmien, kuten työmarkkinaosapuolten, kanssa suunnitellessaan kansallisten työllisyyspolitiikkojen täytäntöönpanoa ja raportoidessaan siitä yhdennettyjen suuntaviivojen 8 ja 9 pohjalta (3).
            
         
               4.
            
            
               Edistämään tehokkaampaa yhteistyötä korkea-asteen oppilaitosten, tutkimuslaitosten ja yritysten välillä nykyistä innovatiivisemman ja luovemman talouden perustana toimivan osaamiskolmion vahvistamiseksi yhdennetyn suuntaviivan 4 mukaisesti (4).
            
         PYYTÄÄ JÄSENVALTIOITA JA KOMISSIOTA:
   
               1.
            
            
               Vahvistamaan horisontaalista yhteistyötä sekä kansallisia uudistusohjelmia koskevien kokemusten ja hyvien käytäntöjen vaihtoa jäsenvaltioiden kesken ja sisällyttämään tarvittaessa nämä näkökohdat tuleviin vertaisoppimisen toimiin.
            
         
               2.
            
            
               Tukemaan mahdollisuuksia politiikkaoppimiseen erityisesti Eurooppa 2020 -strategian kattamilla aloilla ja lisäämään avoimen koordinointimenetelmän merkityksellisyyttä jäsenvaltioiden tarpeiden ja etujen kannalta hyödyntämällä entistä paremmin eurooppalaisen yhteistyön tuloksia, lisäämällä avoimuutta ja tukemalla entistä kohdennetumpaa yhteistyötä.
            
         
               3.
            
            
               Vahvistamaan Eurooppa 2020 -strategian tavoitteiden keskinäisiä yhteyksiä, erityisesti lujittamalla alan tietoperustaa ja ottamalla koulutusala entistä tiiviimmin mukaan kasvun ja työllisyyden pullonkaulojen määrittelyyn.
            
         
               4.
            
            
               
                  Uuden osaamisen ja työllisyyden ohjelma -hankkeessa esitetyn mukaisesti vahvistamaan valmiuksia ennakoida ja sovittaa yhteen työmarkkina- ja osaamistarpeet sekä tuottaa oikea yhdistelmä osaamista, laaja-alaiset ja digitaaliset taidot sekä yrittäjäntaidot mukaan luettuina, ja laatimaan kattava strategia, jolla lisätään varsinkin muita heikommassa asemassa olevien ryhmien mahdollisuuksia elinikäiseen oppimiseen.
            
         PYYTÄÄ KOMISSIOTA:
   
               1.
            
            
               Lujittamaan edelleen – täysin yhteisymmärryksessä jäsenvaltioiden kanssa – yhteyksiä strategisten ET 2020 -puitteiden täytäntöönpanojärjestelyjen ja Eurooppa 2020 -strategian täytäntöönpanojärjestelyjen välillä, erityisesti työskentelyjaksojen, raportoinnin ja tavoitteiden asettamisen osalta. ET 2020 -puitteiden seuraavan jakson puolivälin painopistealoja ehdotettaessa olisi kiinnitettävä erityistä huomiota yleistavoitteisiin ja Nuoret liikkeellä - sekä Uuden osaamisen ja työllisyyden ohjelma -lippulaivahankkeiden nojalla toteutettuihin asianmukaisiin toimenpiteisiin.
            
         
               2.
            
            
               Kannustamaan Eurooppa 2020 -tavoitteiden asianmukaiseen huomioonottamiseen ET 2020 -puitteiden yhteisissä edistymisraporteissa niin, että samalla pannaan merkille näiden raporttien selkeä lisäarvo, kun ne tarjoavat syvällisemmän näkemyksen jäsenvaltioiden koulutuspolitiikkoihin.
            
         
               3.
            
            
               Esittämään perusteellisen analyysin edistymisestä yleistavoitteiden ja ET 2020 -vertailuarvojen saavuttamisessa pohjaksi keskustelulle, jota neuvostossa käydään kunkin EU-ohjausjakson aikana.
            
         
               4.
            
            
               Lisäämään avoimen koordinointimenetelmän yhteydessä toteutettujen toimenpiteiden näkyvyyttä ja avoimuutta ja huolehtimaan toimivasta koordinoinnista, johon jäsenvaltiot osallistuvat ja jossa otetaan huomioon asiaan liittyvien sidosryhmien osallistuminen.
            
         
               5.
            
            
               Tuottamaan avoimen koordinointimenetelmän puitteissa tapahtuvan vaihdon tukemiseksi analyysejä yhteydestä koulutukseen tehtyjen investointien ja Eurooppa 2020 -tavoitteiden saavuttamiseen tähtäävien poliittisten lähestymistapojen välillä.
            
         
      (1)  EUVL C 119, 28.5.2009.
   
      (2)  Bruggen julkilausuma ammatillista koulutusta koskevasta tehostetusta eurooppalaisesta yhteistyöstä: http://ec.europa.eu/education/lifelong-learning-policy/doc/vocational/bruges_en.pdf
   
      (3)  
   
               Suuntaviiva 8:
            
            
               Työmarkkinoiden tarpeita vastaavan ammattitaitoisen työvoiman kehittäminen ja elinikäisen oppimisen edistäminen.
            
         
               Suuntaviiva 9:
            
            
               Koulutusjärjestelmien toimivuuden parantaminen kaikilla tasoilla ja korkea-asteen tai vastaavaan koulutukseen osallistumisen lisääminen.
            
         
      (4)  
   
               Suuntaviiva 4:
            
            
               Tutkimukseen ja kehitykseen sekä innovointiin myönnettävän tuen optimoiminen, osaamiskolmion vahvistaminen ja digitaalitalouden potentiaalin vapauttaminen.